《次韵子瞻吴中田妇叹》
宋代·苏辙

久雨得晴唯恐迟，既晴求雨来何时。
今年舟楫委平地，去年蓑笠为裳衣。
不知天公谁怨怒，弃置下土尘与泥。
丈夫强健四方走，妇女龌龊将安归。
塌然四壁倚机杼，收拾遗粒吹糠粞。
东邻十日营一炊，西邻谁使救汝饥。
海边唯有盐不旱，卖盐连坐收婴儿。
传闻四方同此苦，不关东海诛孝妇。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。